
Бүген Татарстан Республикасы Президенты Рөстәм Миңнеханов РФ Табигать ресурслары һәм экология министры урынбасары – Федераль Урман хуҗалыгы агентлыгы (Рослесхоз) җитәкчесе Иван Валентик белән очрашты.

Яклар урман ресурсларын нәтиҗәле файдалану, тармакны модернизацияләү өлкәсендә хезмәттәшлек мәсьәләләрен карадылар, шулай ук урманнарны саклау һәм алардан файдалану буенча уртак эшчәнлек турында фикер алыштылар.

Очрашуда Иван Валентик Рөстәм Миңнехановка «Россиянең урман байлыкларын саклаган һәм ишәйткән өчен» ведомство тамгасын тапшырды.

Татарстан Республикасы Хөкүмәте Йортында узган очрашуда Татарстан Республикасы Президенты ярдәмчесе Альберт Нәфыйгин, Татарстан Республикасы урман хуҗалыгы министры Равиль Кузюров, Татарстан Республикасы экология һәм табигать ресурслары министры Александр Шадриков һәм Казан мэры Илсур Метшин да катнашты.

Моннан тыш, бүген Казанга эш сәфәре кысаларында Иван Валентик республика урман хуҗалыгы хезмәткәрләренә автомобильләр тапшыру тантанасында, шулай ук «Корстон» КСККда Урман хезмәткәрләре көненә багышланган бәйрәм тантанасында катнашачак.
Рөстәм Миңнеханов Рослесхоз башлыгы Иван Валентик белән очрашты